Premierul Marcel Ciolacu a anunţat, duminică seara, că România va avea cea mai modernă fabrică de pulberi pentru muniţie, la care va fi partener şi Uniunea Europeană. Ciolacu l-a criticat pe șeful Statului Major al Armatei pentru declarația referitoare la incapacitatea României de a produce în prezent muniție de tip NATO.
Şeful Executivului a fost întrebat, într-o emisiune la Digi 24, dacă România poate sau nu să producă muniţie de tip NATO.
"Urmează luni sau marţi - Comisia Europeană o să facă anunţul, pentru că avem un proiect comun - va fi cea mai modernă fabrică de pulberi pe teritoriul României. O investiţie de aproape 400 de milioane de euro şi Comisia Europeană vine şi ea la această investiţie cu 47 de milioane de euro. Există mai multe contracte în acest moment în derulare", a spus premierul.
Marcel Ciolacu a arătat că România face muniţie NATO şi este pregătită pentru acest lucru.
România nu va fi atacată de Rusia
Mai mult, el a dat asigurări că ţara noastră nu va fi atacată de Federaţia Rusă.
"România este membră NATO. Avem pe teritoriul României mii de soldaţi trimişi, ca şi ţară gazdă, avem un comandament francez, coordonare franceză pe teritoriul României, sunt şi militari din aproape toate statele europene. România nu va fi atacată de Federaţia Rusă. Este exclus ca România să fie atacată de Federaţia Rusă armat", a afirmat Ciolacu.
Întrebat dacă a greșit seful Statului Major al Armatei când a declarat că România nu are în prezent capacitatea de a produce muniție la standarde NATO, Marcel Ciolacu a răspuns: "E posibil, dacă dânsul le-a făcut (declarațiile, n.r.). Din punctul meu de vedere, ca prim-ministru, a greșit."